S.O.S., sentimentele! 


D. Ungureanu 


Încă un inginer care îmbrăţişează literatura de anticipație - Născut în 
1958, Dănuţ Ungureanu - în prezent inginer energetician la Rovinari - are 
doar 3-4 ani de activitate pe tărimul anticipaţiei (în cenaclul bucureştean 
Solaris), dar revistele şi almanahurile au remarcat deja calitatea scriiturii sale, 
umorul, căldura, umanismul povestirilor sale. SOS, sentimentele! este o 
mostră de cea ce poate Dănuţ Ungureanu. Şi o promisiune. 


Motto: „P.S. I Love You” 
Beatles 


Arthur B. Cylinder aruncă o privire distrată în direcţia termometrului. 
Ceea ce văzu îi smulse una dintre acele expresii pe care cei mai mulţi autori 
preferă să le treacă sub tăcere. Nava lui, „Old Merlin”, tocmai traversa o zonă 
de instabilitate şi acul indicator se zbătea înnebunit pe undeva, prin jurul cifrei 
+40. Işi privi înciudat imaginea deformată într-unul dintre ecrane, un omuleţ 
mărunt, caraghios, sugrumat într-un slip albastru, extrem de sumar. Degetele i 
se plimbară pe claviatura din faţa computerului de bord. Cîteva beculeţe clipiră 
pe chipul acestuia. 


— Da. 


— A.B.C., zise Arthur, uite de ce te-am trezit: aş vrea să-mi găseşti o 
variantă optimă de traiectorie ca să părăsim blestemata asta de zonă. 
Supernovele nu-s de mine... 


Se auzi un chicotit înfundat 


— Ei, Art, replica şiret A.B.C., am impresia că vrei să împaci capra cu 
varza. Ce-i, e prea cald? O.K., am să încerc, dar nu-ţi promit nimic. Pînă una 
alta, fii bun şi conectează-mi circuitul T.V. M-am plictisit admirînd exteriorul. 
Peisajul, vreau să zic. 

— Bine, încuviinţă Cylinder. 


Se obişnuise cu coridoarele strimte şi prost luminate, ca ale unui 
submarin. Se obişnuise cu tremurul surd al pereţilor şi cu sala de comandă 
decorată de miîntuială. Şi, mai ales, se obişnuise cu toate ciudăţeniile lui A.B.C. 
„Are puţin mai multă imaginaţie, îi spuseseră rîzînd, la plecare, dar e absolut 
inofensiv.” Şi el a rîs odată cu ei. A rîs şi şi-a luat zborul. 


— Bine, încuviinţă Cylinder şi conectă circuitul T.V. 
Cum s-ar spune, A.B.C. se trezise, dar de-abia acum deschisese ochii. 


— Oh, se auzi un geamăt exprimînd mai degrabă surprindere, ori 
indignare, ori ceva de felul ăsta. 


— Oh, vai! Oh, Art! 
Dintr-un salt, Arthur fu în picioare. 


— Ce s-a întîmplat? se sperie. 
— Vai, Art... Eşti... 

— Ce sînt? explodă Cylinder. 
— Eşti... gol. 


Era într-adevăr gol. Se privi scurt şi constată încă o dată că era într- 
adevăr gol. Cu excepţia slipului albastru. 


— Vai, ce m-ai speriat, se destinse Arthur şi începu să ridă uşurat. Vocea 
îl întrerupse şi, culmea, pe un ton de-a dreptul indignat: 


— Sper ca n-ai de gînd sa continui în prezenţa mea acest oribil ex.. ex... 
— Exhibiţionism. Va să zică nu e o glumă, se miră omul. 

Luminiţele clipiră revoltate. 

— Nu... 

Brusc, Arthur îşi pierdu cumpătul. 


— Şi de ce, mă rog... Conservă expirată! îmi dictezi tu MIE ce să... La 
dracu! 


A.B.C. nu-i răspunse. Dar acolo, în adîncul circuitelor sale, probabil ca 
bombănea. Temperatura continua să crească ameninţător. Ce păcat, se gîndi 
Arthur, că nu înregistra dialogul ca să li-l servească şi ălora la întoarcere. „Puțin 
mai multă imaginaţie!” 


— Şi, mă rog, se auzi Cylinder cugetind, ce m-ar putea împiedica să 
umblu gol puşcă pe coridoarele navei mele? 


— Regulamentul, îi răspuns vocea. Şi prezenţa unei doamne. 


Involuntar, Arthur aruncă o privire circulară prin cabină. Probabil că A.B.C. 
o luase razna. 


— Aş putea sa aflu şi eu, rosti apăsat omul, la cine te referi cînd remarci 
între noi prezenţa unei doamne? 


— La mine, zise A.B.C. 


De data asta Arthur nu se mai putu stăpîni. Rise minute în şir pînă cînd o 
durere ascuţită în abdomen îl înştiinţa că trebuie să se oprească. 


— Tu, cutie fără capac? Ceainic hodorogit, pioneză electronică, tu, o 
doamnă? 


Şi hohoti din nou, îndelung, nestingherit. A.B.C. îl urmări liniştit, aşteptînd 
să se potolească. 


— Ei bine, da, de ce nu, o doamnă. Explică-mi şi mie, te rog, ce naiba te 
împiedică să vezi în mine ceea ce sînt? Un ambalaj, mai mult sau mai puţin 
adecvat? Faptul că nu-ţi semăn leit? Oh, doamne, pentru asta ar trebui să le fiu 
recunoscătoare celor ce m-au construit. 


— Ai spus „recunoscătoare”! Ei, drăcie, chiar aşa a spus, 
„recunoscătoare”! Arthur îl contemplă meditativ. Un fior îi străbătu coastele 
patru-cinci. 


— Continuă, zise. 
Şi A.B.C nu se lăsă rugat. 


— Vezi tu, Art (îmi voi permite totuşi să te tutuiesc în continuare), 
raţionamentul meu e fundamentat pe chiar noţiunile pe care tu însuţi m-ai 
pregătit să le asimilez. Şi, dumnezeule, n-ai să-ţi renegi acum şi aici propriile-ţi 
afirmaţii. Ai fi cel puţin ridicol. (Aşteaptă, te rog, lasă-mă să termin! Ah, 
bărbaţii!) Toate, dar absolut toate, gravitează în jurul a ceea ce te-ai obişnuit 
să numeşti în mod curent „sex slab” (un concept cam facil totuşi). 


— Nu zău, se scăpă Cylinder, şi care ar fi alea? 


— Doar citeva, scumpul meu Art, doar cîteva. Am să mă opresc la 
esenţial. Sper că n-ai să te împotriveşti afirmației că posed un oarecare farmec 
personal. 

„Trei şuruburi şi o manivelă 
— Da. Şi? 


— Ei bine, continuă A.B.C. imperturbabil, ăsta n-ar fi decit un aspect 
minor al problemei. Posed o cultură generală bunicică şi un spirit creator 
frumuşel. leri am descoperit în mine, vreau să zic pe unul din circuitele mele, 
ceva... ceva pe care aş putea să-l denumesc, fără să greşesc prea tare, intuiţie 
feminină, (îţi aduci aminte, probabil, de cîte ori ţi-am anticipat dorinţele.) Sînt 
pudică, manierată, sentimentală şi un pic... fatalistă. Detest violenţa şi 
fanfaronada tipic masculină. Mă dau în vint după cosmetice, modă şi artă 
culinară. Ştiu să apreciez un compliment bine făcut. 


şi zise Arthur. 


Da, Arthur era din ce în mai sigur, va trebui să-l deconecteze şi să se 
ocupe singur de pilotaj. Pînă una alta, distracţia nu-i dăuna cu nimic. Doar 
temperatura, aproape de suportabil. 


— Ei bine, şi ce-i cu asta? ripostă el. Asta nu înseamnă nimic. Cunosc, 
există o grămadă de bărbaţi manieraţi, pudici, sentimentali ş.a.m.d. Eu însumi 
ştiu vreo doi-trei aiuriţi leşinaţi după cosmetice şi... arte culinare moderne. 
Nimic nu demonstrează că toate astea ar fi exclusiv ale femeilor. De ce dracu' 
nu ţi-a trăznit prin circuite că eşti bărbat? 


A.B.C bizii o clipă încurcat. Apoi clipi vesel cu toate cele 312 beculeţe ale 
sale. 


— Şi Freud? Ai să-mi spui că şi el era un aiurit? Arthur B. Cylinder căscă 
neputincios gura şi se gîndi că asta ar putea deveni pînă la urmă un tic. 


— Ascultă..., începu el şi se înecă. Ascultă, toate glumele au o limită a lor. 
Ce-i cu Freud? 


— Ei bine, Freud, îl dăscăli răbdător A.B.C, povestea într-una din lucrările 
sale ceva interesant cu nişte vise. Că fetele visează uneori şerpi şi alte 
asemenea, dacă înţelegi ce vreau să spun... 


Arthur se ciupi uşurel de picior ca o ultimă tentativă de a se convinge că 
visează şi el. Nu era aşa. 


— Problema este, spuse încetişor A.B.C, că de la o vreme am nişte 
coşmaruri îngrozitoare. Mormane întregi de cabluri şi sîrme litate colcăind, 
tirindu-se, sugrumîndu-mă, cabluri şi sîrme încolăcite, prelungi, unsuroase. Ce 
deosebire poate fi între toate astea şi visele lui Freud? Nici una esenţială, cred. 
Ca să nu-ţi mai spun că... Dar nu, e prea... Ei bine, fiindcă mă sileşti, am să ţi-o 
spun. Din treizeci în treizeci de zile am perioade cînd pur şi simplu pierd curent. 
Am scăpări de energie pe care nu le pot controla. Şi mă simt groaznic. 


Arthur se holbă uluit la spoturile minuscule, argintii, prelingîndu-se 
aidoma unor lacrimi pe sub pleoapele de metal şi plastic ale displayurilor. Apoi 
se porni să zbiere ca un apucat: 


— Rişniţă nenorocită!... Programul cui te-a făcut! Nu vrei să încetezi 
odată? De cite ori să-ţi repet că eşti numai un lucru, atit, un obiect neînsufleţit, 
la picioarele celui mai imbecil dintre oameni? Nu ţi-au spus că au nevoie de 
tine la fier vechi? Oricînd aş putea să te scot din priză şi să mă lipsesc de 
balivernele tale bolnăvicioase. 


— Crezi? rosti încet A.B.C. 


Plutea ceva ciudat în aer, ceva ciudat şi ameninţător totodată. Părea că 
mii de fire subţiri, elastice, s-ar fi întins la maxim, gata gata să pleznească sec, 
ireversibil. 


— Ştiu că sînt numai un lucru, spuse resemnat(ă) computerul. Explică-mi 
şi mie însă în ce constă superioritatea unuia ca tine, în faţa lucrului care sînt 
eu? Gîndesc ca şi tine, simt, învăţ, caut. Chiar şi tu ai fost la început dependent 
de un program şi de cineva care te servea cu informaţie. Ţi se mai întîmplă şi 
azi, nu poţi s-o negi. Pe lîngă toate astea, eşti, cred, cel mai nesuferit dintre 
exemplarele fabricate odată cu tine (scuză-mă, vreau să zic din generaţia ta). 
Şi eşti singur. Ai cunoscut vreodată iubirea? 


Arthur B. Cylinder hohoti stins, la capătul puterilor. 


— Dar tu, tu, adunătură de electroni bătind cîmpii (magnetici), te 
pomeneşti că eşti îndrăgostit? 


A.B.C. nu-i răspunse. Părea preocupat de cu totul altceva, ori poate chiar 
zumzetul propriilor gînduri îl împiedica să mai fie atent la altceva. Arthur citise 
o groază de chestii (amuzante la vremea respectivă) despre cum refuză 
computerele să fie deconectate şi cum se împotrivesc ele tiraniei omeneşti 
pornite să le distrugă. Căută din ochi ceva cu care ar fi putut sparge capul 
maşinăriei infernale din faţa lui. Apoi se tîrîi moleşit din cauza căldurii şi 
desprinse fişele de legătură cu marile capturatoare energetice din exterior. Nu 
se întîmplă nimic. 

— Da, îşi reveni A.B.C, am uitat să-ţi spun. De vreo 45 de secunde, mai 
exact de 44 secunde şi cinci zecimi, am preluat în întregime controlul. Era 
normal să fiu pentru promovarea femeii în munca de conducere, nu crezi? Şi te 
rog să încetezi agitația asta total inutilă. Nu faci decit să măreşti entropia 
sistemului. De altfel, O.M. mi-a dat de înţeles că şi pe el îl agasează căldura şi 
că o să caute un loc mai... umbros. Noi doi ne iubim, vrem să ne petrecem luna 
de miere în Beta Casiopeea. 


— Da, bolborosi Cylinder, într-adevăr, voi doi, tu şi cu O.M. Cine dracu' 
mai e şi ăsta? 


— Oh, Art, se lamenta A.B.C, de cînd sînt pe nava asta n-am mai văzut un 
film sau ceva de genul ăsta. Am ţinut singură toată gospodăria şi te-am 
cocoloşit şi pe tine cum am ştiut mai bine. Şi acum... L-am îndrăgit din prima 
clipă, Art, şi cred... cred că şi el mă iubeşte un pic. 


— Pentru numele lui dumnezeu, scînci Arthur, poţi înceta o clipă să mai 
baţi cîmpii? Cine mai e şi O.M. ăsta? 


A.B.C oftă din rărunchi, alergînd pe ecrane efemerităţile liniilor de baleiaj 
vertical. 


— Dar e foarte simplu, scumpul meu Art. Presupuniînd că în mica noastră 
familie eu constitui partea feminină, cum s-ar spune, hm... pasivă, atunci... 
Cine mai e mobil pe-aici în afară de tine? 


Pauză. 


— Nu! zbieră deodată Arthur că toate hublourile zdrângăniră. Nu! Asta nu 
se poate! Old Merlin! Nava, nava mea! 


Se gîndi că ar putea, cu un pic de noroc, să-i scoată lui A.B.C. 5-6 ochi. 


— Nu te-aş sfătui să încerci, îl avertiză A.B.C. Vocea îi şovăi o 
nanosecundă. 


— O.M. e foarte irascibil. Şi mai ales gelos. Ai totuşi o şansă dintr-un 
milion să scapi teafăr din toată istoria. 


Pereţii navei vibrară intens. Viteza crescuse considerabil. O.M. se arăta 
teribil de grăbit şi îndrăgostit. Cylinder simţi că leşină. 


— Şi care ar fi şansa? întrebă. 


— În momentul în care vom trece din nou prin sistemul tău solar (asta la 
întoarcere, bineînţeles) vei fi liber să faci ce pofteşti. Dar fii atent, Cylinder, 
continuă A.B.C. şiret, se spune deseori că unde sînt deja doi, al treilea e uneori 
cam în plus. În dragoste, se ştie, e nevoie de doi. Cît timp n-ai să deranjezi pe 
nimeni, nimeni nu te va deranja. În mica ta cabină ai tot ce-ţi trebuie. Ai acces 
la frigider şi la videotecă. În caz de extremă urgenţă, repet, numai atunci, ai 
voie să mă inoportunezi cu un mesaj şi ai grijă să fie cît mai scurt cu putinţă. 
Unul dintre terminalele mele îţi stă la îndemiînă. Şi acum... la revedere, Art! 
Sper să devii în curînd un bun prieten de familie. 


Şi clipi nerăbdător din beculeţe indicîndu-i ieşirea. 


Arthur B. Cylinder se ridică ameţit. | se părea că e beat, mort de beat, aşa 
cum nu i se mai întîmplase de multă vreme. In urmă auzi metalul uşii 
îmbucîndu-se cu un clănţănit sinistru. 


Dormi prăvălit în mica sa cabină, asaltat de viziuni danteşti, înfiorătoare. 


Se trezi mahmur. Dincolo de sticla metalizată a hublourilor stelele îl 
priveau ostile, străine. 


Ce-ar fi putut face? Toate legăturile radio treceau, bineînţeles, pe la A.B.C 
Şi-apoi era prea speriat pentru a mai spera încă într-o farsă de prost gust. 
„Tirfă!” îşi zise deznădăjduit şi amuţi înfricoşat că cineva sau ceva l-ar putea 
auzi. Înfricoşat că el însuşi începuse să creadă... Să creadă! „Dumnezeule! îi 
urcă pe buze urletul de triumf. Dumnezeule!” Şi apoi din nou: „Tirfă! O şansă 
dintr-un milion spui? Un milion de şanse, îţi spun eu!” 


Se aşeză fluierînd vesel în faţa consolei. Se gîndi o clipă apoi degetele îi 
alergară singure pe taste: 


„Draga mea A.B.C., 


Ceea ce am simţit în clipa în care te-am văzut nu poate fi cuprins în 
rîndurile banale ale unei scrisori ele dragoste. Te aştept diseară, la 9, la 
videotecă. Ai şi acolo, mi se pare, un terminal. 


Al tău care te adoră, 
Art 


P.S. O.M. n-o să afle nimic.” 


